J. Burian, poslanec: (2007-01-30):
Vo vládnom návrhu zákona navrhujem tieto zmeny a doplnenia: 1. V názve návrhu zákona sa na konci doplnia slová „a o zmene a doplnení niektorých zákonov“. Odôvodnenie: Ide o legislatívnotechnickú úpravu. 2. Znenie návrhu zákona sa označuje ako článok I a dopĺňajú sa články II až IV, ktoré znejú: Článok II Zákon č. 446/2002 Z. z. o vzájomnej pomoci pri vymáhaní niektorých finančných pohľadávok v znení zákona č. 223/2004 Z. z. a zákona č. 679/2004 Z. z. sa mení a dopĺňa takto: 1. V § 6 ods. 9 písm. b) sa na konci pripájajú tieto slová: „alebo prijaté opatrenia na zabezpečenie vymáhania pohľadávky nebudú viesť k úplnej úhrade pohľadávky“. Odôvodnenie: V § 6 ods. 9 písm. b) je potrebné implementovať zmenu čl. 7 ods. 2 písm. b) smernice Rady Európskeho spoločenstva z 15. júna 2001. 2. V § 6a ods. 8 sa na konci bodka nahrádza bodkočiarkou a pripájajú sa tieto slová: „pri povolení odkladu zaplatenia vymáhanej pohľadávky alebo jej zaplatenia v splátkach sa postupuje podľa osobitného predpisu“. Odôvodnenie: V § 6a ods. 8 je potrebné implementovať časť čl. 9 smernice Rady Európskeho spoločenstva z 15. júna 2001, ktorá mení a dopĺňa smernicu č. 76/308 Európskeho hospodárskeho spoločenstva o vzájomnej pomoci pri vymáhaní pohľadávok. 3. V § 6a sa vypúšťa odsek 10, doterajšie odseky 11 až 16 sa označujú ako odseky 10 až 15. Odôvodnenie: Smernica Komisie č. 77/794 Európskeho hospodárskeho spoločenstva zo dňa 4. novembra 1997 upravujúca podrobné pravidlá sa na uplatnenie niektorých ustanovení smernice č. 76/308 Európskeho hospodárskeho spoločenstva týkajúcej sa vzájomnej pomoci pri refundácii pohľadávok vyplývajúcich z činností tvoriacich časť systému financovania Európskeho poľnohospodárskeho riadiaceho a garančného fondu a o poľnohospodárskych poplatkoch a clách z 9. decembra 2002, ustanovujúcou podrobné pravidlá vykonávania určitých ustanovení smernice Rady č. 76/308 Európskeho hospodárskeho spoločenstva o vzájomnej pomoci pri vymáhaní pohľadávok týkajúcich sa určitých poplatkov. 4. V § 6a ods. 15 sa slová „na účet príslušného úradu zmluvného štátu po prepočítaní na menu tohto zmluvného štátu“ nahrádzajú slovami „príslušného úradu zmluvného štátu v slovenskej mene na účet uvedený v žiadosti o vymáhanie pohľadávky“ a vypúšťa sa posledná veta. Odôvodnenie: Navrhuje sa zosúladenie tohto ustanovenia s čl. 14 smernice Komisie č. 2002/94 Európskeho spoločenstva z 9. decembra 2002. 5. V § 9b odsek 1 znie: „1) Ministerstvo každoročne do 15. marca predkladá Európskej komisii Európskych spoločenstiev elektronickými prostriedkami oznámenie podľa vzoru uvedeného v prílohe č. 8, v ktorom uvedie údaje o počte zaslaných a prijatých žiadostí o poskytnutie informácií, žiadostí o doručenie písomností a žiadostí o vymáhanie pohľadávky a údaje o výške pohľadávky a vymožených pohľadávkach vo vzťahu k členským štátom Európskej únie. Poverený daňový orgán a poverený colný orgán poskytujú ministerstvu údaje o počte zaslaných a prijatých žiadostí o poskytnutie informácií, žiadostí o doručenie písomností a žiadostí o vymáhanie pohľadávky a údaje o výške pohľadávky a o vymožených pohľadávkach vo vzťahu k členským štátom Európskej únie za predchádzajúci kalendárny rok, najneskôr do konca februára bežného roka.“ Odôvodnenie: Navrhuje sa zosúladenie tohto ustanovenia so smernicou Komisie č. 2002/1994 Európskeho spoločenstva z 9. decembra 2002 ustanovujúcou podrobné pravidlá vykonávania určitých ustanovení smernice Rady č. 76/308 Európskeho hospodárskeho spoločenstva o vzájomnej pomoci pri vymáhaní pohľadávok. Článok III Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 593/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z. a zákona č. 688/2006 Z. z. sa mení a dopĺňa takto: V § 17 odsek 25 znie: „25) Náklad, ktorým bola vytvorená rezerva podľa osobitného predpisu, ktorej tvorba nie je uznaná ako daňový výdavok, sa zahrnie do základu dane v tom zdaňovacom období, v ktorom dôjde k použitiu rezervy, a to do výšky, v akej je tento náklad súčasne uznaný za daňový výdavok podľa § 19, zúčtovaný rozdiel medzi nákladom, na ktorý bola táto rezerva tvorená, a sumou tejto rezervy sa do základu dane nezahŕňa. Zrušenie rezervy, ktorej tvorba nie je uznaná za daňový výdavok, sa nezahrnie do základu dane. Rovnako sa postupuje aj pri opravnej položke neuznanej za daňový výdavok podľa § 19.“ Odôvodnenie: Ide o legislatívne spresnenie súčasného znenia tohto ustanovenia, a to v nadväznosti na zmenu postupu účtovania rezerv. Do základu dane sa zahrnie skutočná výška nákladov uznaná za daňový výdavok podľa § 19. 2. V § 20 ods. 20 sa za slovo „použitiu“ vkladajú slová „alebo zrušeniu“. Odôvodnenie: Úprava odseku 20 sa navrhuje z dôvodu potreby spresnenia a zosúladenia s úpravou vykonanou v postupoch účtovania pre podnikateľov účtujúcich v sústave podvojného účtovníctva. 3. V § 50 sa ods. 5 dopĺňa písm. e), ktoré znie: „e) podpora vzdelávania“. Odôvodnenie: Ustanovenie umožňuje použiť podiel nezaplatenej dane aj na nový účel, ktorým je podpora vzdelávania. 4. V § 50 ods. 8 sa v poslednej vete za slová „odseku 6“ vkladajú slová „písm. a), b), c) a f)“. Odôvodnenie: Ustanovenie sa legislatívne spresňuje vo vzťahu k poukazovaniu podielu zaplatenej dane správcom dane. 5. V § 52b ods. 7 druhá veta znie: „Ustanovenia § 50 ods. 1 a 2 v znení účinnom od 29. decembra 2006 sa použijú na vyhlásenie podané za zdaňovacie obdobie ukončené najneskôr 31. decembra 2006 a ustanovenie § 50 ods. 5 v znení účinnom od 28. decembra 2006 sa použije pri poukazovaní podielu zaplatenej dane prijímateľom, ktorí sú zapísaní do zoznamu prijímateľov v roku 2006.“ Odôvodnenie: Ustanovenie sa legislatívne spresňuje vo vzťahu k použitiu podielu zaplatenej dane. 6. V § 52b sa vypúšťa odsek 9. Odôvodnenie: Ide o legislatívnotechnické spresnenie ustanovenia z dôvodu zabezpečenia právnej istoty pri výklade tohto zákona. Doterajšie odseky 10 až 12 sa označujú ako odseky 9 až 11. 7. V § 52b ods. 9 sa na konci pripája táto veta: „Ak k poslednému vyrovnaniu, ukončeniu alebo uplatneniu práva došlo pred 1. januárom 2007, môže si daňovník o náklady na zabezpečovacie deriváty, ktoré prevyšovali príjmy (výnosy) z derivátov, upraviť základ dane za zdaňovacie obdobie ukončené najneskôr v roku 2007.“ Odôvodnenie: Úprava umožňuje daňovníkom, ktorí postupovali v súlade so znením platným v roku 2006, zahrnúť do základu dane výdavky na zabezpečovacie deriváty prevyšujúce príjmy zo zabezpečovacích derivátov v zdaňovacom období ukončenom v roku 2006, najneskôr však v zdaňovacom období ukončenom v roku 2007. 8. Za § 52b sa vkladá § 52c, ktorý vrátane nápisu znie: „§ 52c Prechodné ustanovenia k úpravám účinným od 1. marca 2007 1) Ustanovenie § 17 ods. 25 a § 20 ods. 20 v znení účinnom od 1. marca 2007 sa použijú po prvýkrát pri podaní daňového priznania za zdaňovacie obdobie ukončené v roku 2007 podanom po 28. februári 2007. 2) Ustanovenie § 50 ods. 5 v znení účinnom od 1. marca 2007 sa použije po prvýkrát pri poukazovaní podielu zaplatenej dane prijímateľom, ktorí sú zapísaní do zoznamu prijímateľov v roku 2007.“ Odôvodnenie: Odsekom 1 sa zamedzuje nezrovnalostiam, ktoré vznikajú medzi zákonom o dani z príjmov a postupom účtovania platným na rok 2007 už v zdaňovacom období ukončenom v priebehu roku 2007. Článok IV „Tento zákon nadobúda účinnosť 1. marca 2007.“ Vážené dámy, vážení páni, vzhľadom na znenie tohto pozmeňujúceho návrhu žiadam, aby body 1 až 7 spoločnej správy boli vyňaté na osobitné hlasovanie. To je všetko, ďakujem pekne za pozornosť.